Man skuldig ná hy meisie met suur gooiJan Pieterse op 11 Februarie 2015 in die hof Foto: Werner Beukes/SAPA Pieterse is Dinsdag deur landdros Albertus Roux skuldig bevind aan aanranding met die doel om ernstig beseer. Antonio het buite die hof gesê die uitspraak is ŉ teleurstelling en die hof moes Pieterse aan poging tot moord skuldig bevind het. Twee aanklagte van poging tot moord is teen Pieterse aanhangig gemaak nadat hy verlede jaar suur oor Antonio en hul kind uitgegooi het, maar Roux het bevind Antonio “is geen engel nie” en Pieterse is op ŉ minder ernstige aanklag skuldig bevind. “Hy het my gedreig. Hy het belowe hy gaan suur oor my gesig uitgooi en hy het dit uiteindelik gedoen. [Die uitspraak] is so onregverdig,” het Antonio buite die hof gesê. Phindi Louw, woordvoerder van die nasionale vervolgingsgesag (NVG), het gesê hulle is ook baie teleurgesteld met die uitslag van die verhoor. “Vandag voel ons die hof kon die ekstra myl gestap het om ons wetgewing te ontwikkel en sy mandaat om ons landsburgers te beskerm, te vervul,” het sy gesê. Louw kon nie bevestig of die NVG teen die skuldigbevinding sal appelleer nie. Antonio het gesê sy hoop Pieterse sal ŉ swaar vonnis ontvang wat ŉ duidelike boodskap aan ander oortreders van huishoudelike geweld sal stuur. “Hierdie monsters daar buite wat ons gesigte vermink en ons identiteite steel, verdien om toegesluit te word,” het sy gesê. Pieterse sal in Desember gevonnis word. Lees alle vorige berigte oor die saak op Maroela Media.